નવી દિલ્હી, તા. 12 : અભૂતપૂર્વ સુરક્ષા વ્યવસ્થા અને ભારે ઉત્સાહ વચ્ચે કર્ણાટક વિધાનસભાની 222 બેઠકો ઉપર આજે શાંતિપૂર્ણ મતદાન થયું હતું. આ સાથે જ 210 મહિલા ઉમેદવાર સહિત કુલ 2655 ઉમેદવારોના ભાવિ ઈવીએમમાં સીલ થયા છે. કર્ણાટકમાં આજે વિધાનસભાની 222 બેઠકો માટે 70 ટકા જેટલું ધિંગુ મતદાન થયું હતું. જેમાં અમુક સ્થળોએ આકરો તાપ અને વરસાદે વિધ્ન પણ સર્જયું હતું. હવે આગામી 15મી મેને મંગળવારે દક્ષિણના મહત્વપૂર્ણ રાજ્ય કર્ણાટકમાં મોદી મેજીક ચાલશે કે કેમ અથવા રાહુલ ગાંધી મોદીના વિજય રથને રોકવામાં સફળ બનશે ? તેવા તમામ સવાલોનો જવાબ પરિણામ સાથે જ મળી જશે.